Forsvarer for den frifundne forstander undrer sig over politiets mangelfulde efterforskning af voldsanklager.

Nordjyllands Politi kan se frem til et økonomisk efterspil efter frifindelsen i den stort anlagte straffesag om påstået vold på bostedet Solhaven. - Jeg tror, der vil komme et krav om erstatning fra Søren Virenfeldt, men muligvis også fra Solhaven, siger advokat Henrik Garlik efter frifindelsen onsdag i Aalborg. - Det bliver i millionstørrelsen, siger advokaten uden at ville gå yderligere i detaljer. Et krav fra Solhaven skal blandt andet opgøres på baggrund af revisorers gennemgang af bostedets regnskaber. På grund af straffesagen gik Solhaven konkurs i 2013. På et tidspunkt var der 250 ansatte. Advokat Henrik Garlik har forsvaret Søren Virenfeldt under den maratonlange sag, hvis lige ifølge dommer Poul Erik Nielsen ikke tidligere er set ved Retten i Aalborg. Garlik har under processen undret sig højlydt over, at politiet ikke havde færdigefterforsket sagen, før der blev rejst tiltale. Præcis samme kritikpunkt har dommer Poul Erik Nielsen nævnt ved domsafsigelsen. Blandt andet gjorde advokat Garlik politiet opmærksom på, at der på Solhaven fandtes et slags journalsystem med et væld af præcise oplysninger for hver dag på bostedet. - Dette havde politiet slet ikke interesseret sig for, siger Garlik. - Det er utroligt, at politiet ikke gik dybere ned i sagen for at efterkontrollere de unges oplysninger, siger han. Da journalsystemet blev fremlagt, måtte anklagerne i en række forhold komme med berigtigende oplysninger. For Nordjyllands Politi har sagen været en enorm udfordning. Således har chefpolitiinspektør Claus Hilborg tidligere fortalt, at to efterforskere har arbejdet med sagen i to år. Men altså ifølge advokat Henrik Garlik ikke med tilstrækkelig grundighed.